Digkuns bring nog altyd genesing vir Audrey Francis | Netwerk24
Digkuns bring nog altyd genesing vir Audrey Francis
Deur Elmarine Anthony 05 November 2018 06:02
’n Digter van Cloetesville stel eersdaags haar derde digbundel bekend.
Vlenters is ’n mengelmoes van gedigte oor liefde, politiek en danksegging.
“Ek skryf oor alles wat ek sien, oor wat tans in die land aangaan en oor dinge wat ek voel. Dis makliker om te skryf as om te praat,” vertel Audrey Francis (53).
Volgens Francis bring skryf genesing en is dit vir haar baie terapeuties. “Dit was altyd ’n vorm van genesing vir my en ’n manier om my probleme te verwerk. Vroue en tieners is baie na aan my hart ek wil graag die boodskap deurgee dat ’n mens moet skryf in plaas daarvan om geweld te gebruik om te sê hoe jy voel. Ek glo dit kan ’n lewe red.”
Volgens Francis is die digbundel ’n huldeblyk aan haar ma wat “baie hard gewerk het vir 36 jaar”, vertel Francis, wat die bundel self publiseer het.
In die digbundel is ook ’n gedig oor haar ma se voormalige werkgewer, Anna Basson, wat onlangs oorlede is. “Sy was ’n baie goeie vrou,” onthou Francis. Die gedig is geskryf voordat Basson oorlede is.
Dit is haar eerste Afrikaanse digbundel nadat sy drie jaar gelede Women Unite en daarna I’m a South African gepubliseer het. Sy is tans besig met ’n reeks kort stories wat sy hoop om teen volgende jaar te publiseer.
Die bundel word Saterdag 10 November in die HB Thom-teater van 12:00 af bekend gestel.